b'\n_START_ARTICLE_\nT\xc3\xb5nis Kask\n_START_PARAGRAPH_\nT\xc3\xb5nis Kask (2. detsember 1929 Tarvastu \xe2\x80\x93 27. august 2016) oli eesti filmi- ja telere\xc5\xbeiss\xc3\xb6\xc3\xb6r. _NEWLINE_Ta l\xc3\xb5petas 1949. aastal Viljandi 2. Keskkooli, 1953 GITIS-e eesti stuudio ning oli 1962\xe2\x80\x931964 t\xc3\xa4iend\xc3\xb5ppel sama instituudi k\xc3\xb5rgematel kursustel (televisiooniteooria eriala). _NEWLINE_1953\xe2\x80\x931957 t\xc3\xb6\xc3\xb6tas ta Tallinna Draamateatri n\xc3\xa4itlejana ja lavastas isetegevusteatrites. 1957. aastast t\xc3\xb6\xc3\xb6tas Eesti Televisioonis, esialgu re\xc5\xbeiss\xc3\xb6\xc3\xb6ri assistendina, hiljem oli ta propagandasaadete peare\xc5\xbeiss\xc3\xb6\xc3\xb6r, alates 1961. aastast Tallinna Televisioonistuudio (ETV) peare\xc5\xbeiss\xc3\xb6\xc3\xb6r\xc2\xa0ja kunstiline juht, 1982\xe2\x80\x931984 ETV re\xc5\xbeiss\xc3\xb6\xc3\xb6r-lavastaja, 1984\xe2\x80\x931987 re\xc5\xbeiss\xc3\xb6\xc3\xb6r Tallinnfilmis ning 1987\xe2\x80\x931992 Eesti Telefilmi peatoimetaja, hiljem vabakutseline lavastaja.\n_START_SECTION_\nLooming\n_START_PARAGRAPH_\nT\xc3\xb5nis Kask oli esimese kodumaise maaelu probleemidele keskendunud teledokumentaaldraama "Mis Koosta peres uudist?" (1965\xe2\x80\x931973, stsenaristid Helgi Oidermaa ja Rein Karem\xc3\xa4e) looja. Tema algatatud on kaks revolutsioonilisi ajaloos\xc3\xbcndmusi ja Eesti iseseisvuse tekkelugu dokumentaalselt k\xc3\xa4sitlevat telesarja: 25-jaoline "S\xc3\xbcnniaasta" (1976\xe2\x80\x931977) ja 10-jaoline "Poliitilised kired" (1978\xe2\x80\x931980). Koos Astrid Reinlaga on T\xc3\xb5nis Kask populaarse teleseriaali "\xc3\x95nne 13" idee ja pealkirja kaasautor ning ta oli sarja esimene re\xc5\xbeiss\xc3\xb6\xc3\xb6r-lavastaja (aastail 1993\xe2\x80\x932003, kokku 227 jagu)._NEWLINE_Ta on lavastanud filme, n\xc3\xa4iteks "Pimedad aknad" (1968), "Kaks p\xc3\xa4eva Viktor Kingissepa elust" (1981), "\xc3\x95nnelind flamingo" (1986), "Kaks paari ja \xc3\xbcksindus" (1985) ja "Vana mees tahab koju" (1991). _NEWLINE_Ta on n\xc3\xa4idelnud filmis "N\xc3\xa4itleja Joller" (1960).'